Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-1-2019 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΞΕ΄ συνεδριάσεώς του, της Πέμπτης 30 Ιανουαρίου 2019 σε ό,τι αφορά την ψήφιση στο σύνολο του σχεδίου νόμου: «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.) ενίσχυση και αναβάθμιση δημόσιας διοίκησης και άλλες διατάξεις»]] Πριν εισέλθουμε στη συζήτηση των επικαίρων ερωτήσεων, θα ήθελα να παρακαλέσω το Σώμα, αν συμφωνεί, επειδή είναι και μια ημέρα θλίψης σήμερα λόγω των πεσόντων στα Ίμια, να τηρήσουμε ενός λεπτού σιγή, να εγερθούμε για να τιμήσουμε τους νεκρούς μας. [[Στο σημείο αυτό τηρείται την Αίθουσα ενός λεπτού σιγή]] Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Έχω την τιμή να ανακοινώσω στο Σώμα τα δελτία επικαίρων ερωτήσεων της Παρασκευής 1ης Φεβρουαρίου 2019 και της Παρασκευής 25 Ιανουαρίου 2019. Α΄ Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 305/28-1-2019 επίκαιρη ερώτηση του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Περιβάλλοντος και Ενέργειας, με θέμα: «Κτηματογράφηση Δημοτικών Ενοτήτων Μεγάρων και Οινόης». 2. Η με αριθμό 294/22-1-2019 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου του ΠΑΣΟΚ κ. Δημητρίου Κρεμαστινού προς τον Υπουργό Παιδείας, Έρευνας και Θρησκευμάτων, με θέμα: «Αναιτιολόγητος αποκλεισμός καθηγητών από τη διεκδίκηση θέσεων διευθυντών εργαστηρίων και κλινικών». 3. Η με αριθμό 309/28-1-2019 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Αριστείδη Φωκά προς τον Υπουργό Εσωτερικών, με θέμα: «Κοινωνικές δομές δήμων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 306/28-1-2019 επίκαιρη ερώτηση της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Παιδείας, Έρευνας και Θρησκευμάτων, με θέμα: «Εξέταση ενστάσεων μεταγραφών φοιτητών». 2. Η με αριθμό 300/28-1-2019 επίκαιρη ερώτηση του Βουλευτή Σερρών του ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4556/21-12-2018 ερώτηση του Βουλευτή Ηρακλείου του ΠΑΣΟΚ κ. Βασιλείου Κεγκέρογλου προς τον Υπουργό Επικρατείας και Κυβερνητικό Εκπρόσωπο, με θέμα: «Εξακολουθεί να εμμένει το Υπουργείο Ναυτιλίας στην απαράδεκτη εξαίρεση της Κρήτης από το Μεταφορικό Ισοδύναμο». Β΄ Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 293/22-1-2019 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Μεταναστευτικής Πολιτικής, με θέμα: «Άμεσες και Επείγουσες Ενέργειες για την αποσυμφόρηση του Κέντρου Υποδοχής και Ταυτοποίησης Σάμου και τη διαχείριση της παρατεταμένης κρίσης». 2. Η με αριθμό 285/21-1-2019 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Μεταφορά θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής». 3. Η με αριθμό 290/22-1-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομίας και Ανάπτυξης, σχετικά με το «Καπετανάκειο» κτήριο στο Ηράκλειο Κρήτης. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 286/21-1-2019 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την «οικονομική κατάσταση των Ελληνικών Ταχυδρομείων». 2. Η με αριθμό 291/22-1-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Παιδείας, Έρευνας και Θρησκευμάτων, σχετικά με τη «μεταφορά μαθητών των Μουσικών και Καλλιτεχνικών Σχολείων». 3. Η με αριθμό 269/14-1-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση». 4. Η με αριθμό 265/11-1-2019 επίκαιρη ερώτηση του Βουλευτή Αρκαδίας του ΠΑΣΟΚ κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Σε ποιο στάδιο βρίσκεται η υλοποίηση του έργου προσέλκυσης επισκεπτών στη Λίμνη Λάδωνα, ύψους 1.289.618 ευρώ;». 5. Η με αριθμό 270/14-1-2019 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Εσωτερικών, με θέμα: «Διάσπαση του Δήμου Λέσβου». 6. Η με αριθμό 279/15-1-2019 επίκαιρη ερώτηση του Βουλευτή Ηρακλείου του ΠΑΣΟΚ κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4253/12-12-2018 ερώτηση του Βουλευτή Αργολίδας του Συνασπισμού Ριζοσπαστικής Αριστεράς κ. Ιωάννη Γκιόλα προς τον Υπουργό Περιβάλλοντος και Ενέργειας, σχετικά με την ατμοσφαιρική ρύπανση στο Ναύπλιο από πυρηνελαιουργείο στην παραλιακή οδό Νέας Κίου στον μυχό του Αργολικού Κόλπου. 2. Η με αριθμό 2854/29-10-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με την μεταφορά μιας θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής». 3. Η με αριθμό 591/29-11-2018 αναφορά του Βουλευτή Ροδόπης του ΠΑΣΟΚ κ. Ιλχάν Αχμέτ προς τον Υπουργό Παιδείας, Έρευνας και Θρησκευμάτων, με θέμα: «Ωρολόγιο πρόγραμμα των μουσουλμανικών ιεροσπουδαστηρίων Θράκης». Στη σημερινή συνεδρίαση θα συζητηθεί μια επίκαιρη ερώτηση. Πριν εισέλθουμε στη συζήτησή της, θα αναγνώσω τις επίκαιρες ερωτήσεις που δεν θα συζητηθούν. Η δεύτερη με αριθμό 303/28-1-2019 επίκαιρη ερώτηση πρώτου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Ανάπτυξης και Τροφίμων, με θέμα: «Μεγάλες και αδικαιολόγητες καθυστερήσεις στην πορεία υλοποίησης της επέκτασης του Αναβάλου προς Κουτσοπόδι, Μυκήνες, Μοναστηράκι, Φίχτια και Ερμιονίδα», δεν θα συζητηθεί λόγω κωλύματος της ηγεσίας του Υπουργείου Αγροτικής Ανάπτυξης και Τροφίμων, διότι θα παραστεί σύσσωμη στη Θεσσαλονίκη με αφορμή τις εκδηλώσεις για τη Zootechnia. H δεύτερη με αριθμό 304/28-1-2019 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Ανάπτυξης και Τροφίμων, με θέμα: «Αύξηση του εγκεκριμένου προϋπολογισμού για τα Σχέδια Βελτίωσης της Περιφέρειας Βορείου Αιγαίου», δεν θα συζητηθεί λόγω κωλύματος της ηγεσίας του Υπουργείου Αγροτικής Ανάπτυξης και Τροφίμων, διότι θα παραστεί σύσσωμη στη Θεσσαλονίκη με αφορμή τις εκδηλώσεις για τη ZOOTECHNIA. Η πρώτη με αριθμό 298/28-1-2019 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Διατήρηση, Ανάπτυξη και συνεχής Λειτουργία των Γραφείων Κοινωνικής Ασφάλισης στο Καρλόβασι Σάμου και στον Εύδηλο Ικαρίας», δεν θα συζητηθεί λόγω κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αναστασίου Πετρόπουλου, λόγω του ότι θα βρίσκεται εκτός Αθηνών. Η τρίτη με αριθμό 315/29-1-2019 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Ανεξάρτητου Βουλευτή Α΄ Αθηνών κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «τις συνθήκες διαβίωσης και εργασίας των μεταναστών στη Νέα Μανωλάδα μετά τη φωτιά», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου, λόγω φόρτου εργασίας. Η τρίτη με αριθμό 301/28-1-2019 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Συνεχίζεται η αδιαφορία του Υπουργείου Μεταφορών για το πρόβλημα που δημιούργησε το ίδιο και δεν διενεργούνται εξετάσεις για απόκτηση άδειας οδήγησης», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη, λόγω επίσημου ταξιδιού στο εξωτερικό. Η τέταρτη με αριθμό 284/21-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας “Μεγάλης Αλβανίας”», δεν θα συζητηθεί. Η πέμπτη με αριθμό 280/17-1-2019 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η Κυβέρνηση», δεν θα συζητηθεί. Η έκτη με αριθμό 260/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί. Η έβδομη με αριθμό 261/9-1-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί. Η όγδοη με αριθμό 263/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί. Για όλα τα παραπάνω υπάρχει και σχετική επιστολή από τη Γραμματεία της Κυβερνήσεως και τον κ. Γαϊτατζή. Θα ξεκινήσουμε τη συζήτηση με την πρώτη με αριθμό 297/28-1-2019 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς την Υπουργό Πολιτισμού και Αθλητισμού, σχετικά με «την κατάσταση του Δημοτικού Σταδίου Δράμας». Στην επίκαιρη ερώτηση του κυρίου συναδέλφου θα απαντήσει ο Υφυπουργός Πολιτισμού και Αθλητισμού κ. Γεώργιος Βασιλειάδης. Κύριε Καραγιαννίδη, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, το γήπεδο στη Δράμα, το Εθνικό Στάδιο, όπως είναι γνωστό στους Δραμινούς και στις Δραμινές, έχει μακρά ιστορία στα αθλητικά δεδομένα της χώρας. Πολλές αθλήτριες και πολλοί αθλητές έχουν προπονηθεί και έχουν διακριθεί στη χώρα, αλλά και πανευρωπαϊκά και σε Ολυμπιάδες, όπως ο Κώστας Δουβαλίδης, ο οποίος έχει και ευρωπαϊκά και βαλκανικά μετάλλια, αλλά έχει και σημαντικές διακρίσεις σε Ολυμπιακούς Αγώνες. Το ζήτημα είναι ότι έχει προκύψει εδώ και αρκετά χρόνια ένα πρόβλημα με τις κερκίδες, που έχουν χαρακτηριστεί ακατάλληλες. Παρ' όλα αυτά, δεν φαίνεται στον ορίζοντα κάποια λύση που να βοηθά και τους αθλητές, αλλά και τους θεατές να μπορούν να παρακολουθήσουν αγώνες που, ως γνωστόν, δεν διοργανώνονται λόγω της απαγόρευσης φιλάθλων στις κερκίδες. Δυστυχώς, όμως, το κυριότερο πρόβλημα είναι ότι ο χώρος κάτω από τις κερκίδες χρησιμοποιούνταν ως γυμναστήριο τον χειμώνα για τους αθλητές του στίβου, αλλά αυτήν τη στιγμή αυτό το πράγμα είναι αδύνατο, με αποτέλεσμα ό,τι προπονήσεις γίνονται, να γίνονται με το φως της ημέρας, δηλαδή μέχρι τις πέντε ή έξι το απόγευμα τον χειμώνα και από εκεί και πέρα το γήπεδο ουσιαστικά να κλείνει. Γνωρίζω τη σημαντική παρέμβαση του Υπουργείου με το πρόγραμμα «Φιλόδημος», όπου θα δοθούν οι χρηματοδοτήσεις για τέτοιου είδους έργα, όμως πιστεύω ότι στο Εθνικό Στάδιο οι παρεμβάσεις πρέπει να είναι λίγο περισσότερες και γιατί χρειάζονται οι βοηθητικοί χώροι για προπονήσεις και ζέσταμα για τους αθλητές, αλλά κυρίως γιατί αυτό το έργο, δηλαδή το να πέσουν οι κερκίδες και να κατασκευαστούν καινούργιες, ίσως να ξεπερνά το ποσό που δίνεται κατά δήμο και κατά αγωνιστικό αθλητικό χώρο. Βέβαια, δεν ξέρω τι έχουν καταθέσει οι δήμοι της Δράμας γι' αυτό και είναι και ένα ερώτημα. Οι πέντε δήμοι της Περιφερειακής Ενότητας Δράμας, τι ακριβώς έχουν καταθέσει ως πρόταση, αν έχουν καταθέσει; Πάντως, το συγκεκριμένο γήπεδο θεωρώ ότι είναι ένα γήπεδο που πρέπει να δώσουμε αρκετή σημασία και στον αθλητικό χώρο για τις φθορές που υπάρχουν και δεν αντικαθίστανται, αλλά και με τον τρόπο αυτό να μπορέσουμε να βοηθήσουμε έναν κόσμο που ασχολείται ερασιτεχνικά και μαζικά με τον στίβο. Σας ευχαριστώ.
Ευχαριστούμε τον κ. Καραγιαννίδη. Κύριε Υπουργέ, έχετε τρία λεπτά στη διάθεσή σας.
Ευχαριστώ πολύ, κύριε Πρόεδρε. Κύριε Καραγιαννίδη, είναι γνωστή σε όλους η κατάσταση του Εθνικού Σταδίου Δράμας και λόγω της σημαντικότητάς του, αλλά και λόγω του γεγονότος ότι, πέρα από τον στίβο, φιλοξενεί και μια από τις μεγαλύτερες - ιστορικά - ελληνικές ομάδες, τη Δόξα Δράμας. Να δούμε τι κάνουμε εμείς. Εμείς έχουμε αποφασίσει αυτά τα τέσσερα χρόνια να εργαλειοποιήσουμε και χρησιμοποιούμε το Πρόγραμμα Δημοσίων Επενδύσεων. Έχουμε καταφέρει και το έχουμε αυξήσει κατά 300% στις αθλητικές υποδομές. Έχουμε φτιάξει τώρα το πρόγραμμα «Φιλόδημος», όπως πολύ σωστά είπατε, της τάξης των 50 εκατομμυρίων ευρώ, που προβλέπει χρηματοδότηση έργων μέχρι 600.000 ευρώ συν το ΦΠΑ. Δεν σημαίνει ότι αποκλείονται μεγαλύτερα έργα, απλά όλη η έκπτωση πηγαίνει προς τους δήμους και όχι στο Υπουργείο Εσωτερικών. Με αυτήν την πολιτική θέλουμε να δίνουμε στις τοπικές κοινωνίες, στις δημοτικές αρχές τον πρώτο λόγο για τα έργα που πρέπει να γίνουν και όχι στο ίδιο το Υπουργείο, γιατί πιστεύουμε ότι έτσι δίνεις αρμοδιότητες στην αυτοδιοίκηση, έτσι αποκεντρώνεις σοβαρά τις πολιτικές. Όμως, ο όρος και η προϋπόθεση για να γίνει ένα έργο είναι να υπάρχουν μελέτες. Για το εθνικό στάδιο δεν έχει υπάρξει στην υπηρεσία διαχρονικά, όπως ενημερώνει το αρμόδιο τμήμα, καμμία πρόταση μελέτης. Τι θα μπορούσε να γίνει; Εφόσον υπάρξει μια μελέτη, επειδή το πρόβλημα είναι μεγάλο και η περιοχή και οι ανάγκες της περιοχής είναι μεγάλες - με δεδομένο ότι δεν υπάρχει άλλη αθλητική εγκατάσταση με αυτές τις προδιαγραφές κοντά - εμείς θα μπορούσαμε να συζητήσουμε τις εκτεταμένες παρεμβάσεις που χρειάζονται, εφόσον επαναλαμβάνω έχουμε μελέτες και να δημιουργήσουμε κι άλλο χρηματοδοτικό εργαλείο. Αυτό προσπαθούμε και το κάνουμε ανά την επικράτεια όπου έχουμε εξειδικευμένα προβλήματα. Φτιάχνουμε και βρίσκουμε τρόπους για να μπορέσουμε να παρέμβουμε, είτε σε συνεργασία με τις περιφέρειες, είτε με άλλα προγράμματα του Υπουργείου Ανάπτυξης, είτε με άλλα προγράμματα του Υπουργείου Εσωτερικών. Ψάχνουμε και βρίσκουμε λύσεις. Το θέμα είναι ότι πρέπει να υπάρχει η πρόταση, να το συζητήσουμε για να βρούμε τη λύση. Από μόνοι μας, σε μια κατάσταση η οποία δεν ανήκει στο δημόσιο, στη Γενική Γραμματεία Αθλητισμού, είναι δύσκολο έως αδύνατο να πάρουμε οποιαδήποτε πρωτοβουλία.
Ευχαριστούμε τον κύριο Υπουργό. Κύριε συνάδελφε, έχετε τρία λεπτά.
Η πρόταση που έχω να κάνω εγώ είναι να συναντηθούμε με τη δημοτική αρχή του Δήμου Δράμας, να δούμε, ίσως με μια δικιά σας επίσκεψη στη Δράμα, ακριβώς τις συνθήκες του γηπέδου και να δούμε τους αθλητικούς χώρους που έχει ο νομός. Όντως είναι αρκετοί, αλλά το συγκεκριμένο γήπεδο εξυπηρετεί, όπως είπα και προηγουμένως, εκατοντάδες παιδιά, κυρίως με ερασιτεχνική λογική, όμως αρκετά από αυτά τα παιδιά διακρίνονται και περαιτέρω στις αθλητικές επιδόσεις. Όντως πρέπει να δούμε χρηματοδοτικά εργαλεία που θα μπορούσαν να επεκταθούν πέρα από την πρόταση του προγράμματος «Φιλόδημος» και όντως το στάδιο αυτό έχει δυνατότητες να επεκταθεί και σε επίπεδο σοβαρών προπονήσεων πολύ καλών αθλητών. Με θλίβει που δεν υπάρχουν προτάσεις, κατατεθειμένες μελέτες. Είναι μάλιστα ένα πρόβλημα εικοσαετίας. Και όταν υπάρχει ένα πρόβλημα εικοσαετίας, είναι όντως σοβαρό να μην υπάρχει πρόταση από οποιαδήποτε αυτοδιοικητική αρχή, είτε είναι περιφέρεια, είτε είναι δήμος. Να κάνουμε, λοιπόν, μια κουβέντα για το πώς μπορούμε να βγούμε έξω απ' αυτό το αδιέξοδο. Στο γήπεδο αυτό παίζει ο Πανδραμαϊκός. Δεν παίζει η Δόξα. Εννοώ ότι είναι το παλιό γήπεδο του Πανδραμαϊκού. Από τη στιγμή που χαρακτηρίστηκαν ακατάλληλες οι κερκίδες δεν γίνονται ποδοσφαιρικοί αγώνες. Εδώ και τρία τουλάχιστον χρόνια, απ' όσο ξέρω εγώ, η απαγόρευση ήταν πλέον σκληρή. Άρχισε να γίνεται πιο σκληρή απ' ό,τι ήταν στο παρελθόν. Δεν γίνονται αγώνες. Δεν γίνονται αγώνες στίβου. Έχουμε το μοναδικό γήπεδο στίβου, στο οποίο θα μπορούσαν να διεξαχθούν ακόμα και διεθνείς αγώνες. Στο συγκεκριμένο θα πρέπει να ξέρετε ότι πριν είκοσι περίπου χρόνια, απ' όσο θυμάμαι, είχε γίνει παγκόσμιο ρεκόρ στα εκατό μέτρα γυναικών μετ' εμποδίων. Είναι ένα γήπεδο όπου γίνονταν βαλκανικοί, μεσογειακοί και διεθνείς αγώνες. Πρέπει να δούμε πώς μπορούμε να επαναλειτουργήσουμε αυτό το γήπεδο και για λόγους αθλητικού ενδιαφέροντος για την περιοχή, γιατί αναγκάζονται όλοι οι ενδοπεριφερειακοί αγώνες να γίνονται σε άλλα γήπεδα πέραν της Δράμας. Έχετε δίκιο πάντως ότι πρέπει να υπάρξει μελέτη για οποιαδήποτε πρόταση πρέπει να οικοδομηθεί. Νομίζω ότι τα χρήματα που απαιτούνται δεν είναι πάρα πολλά στο επίπεδο του τι μπορούμε να κάνουμε, αλλά πρέπει να καθίσουμε σε ένα τραπέζι με τον δήμαρχο και να συζητήσουμε τις διεξόδους που έχουμε για να βρεθεί οικονομική λύση στο να μπορέσει αυτό το γήπεδο να γίνει πάλι ενεργό και να φιλοξενήσει αθλητές και θεατές, που θα βλέπουν αγώνες εθνικού αλλά και διεθνούς ενδιαφέροντος. Ευχαριστώ.
Ευχαριστούμε τον κ. Καραγιαννίδη. Ο κύριος Υπουργός έχει τον λόγο για τρία λεπτά.
Αν δεν είναι της Δόξας Δράμας, το γήπεδο ας μην το συζητήσουμε! Θα συμφωνήσω απόλυτα μαζί σας. Να προβούμε στο αμέσως επόμενο διάστημα στις διαδικασίες συνάντησης με τους τοπικούς φορείς για να βρούμε μια λύση. Όπως σας είπα και πριν, μπορεί να ενταχθεί και μέσα στο Πρόγραμμα Δημοσίων Επενδύσεων, με δεδομένο ότι το πρόγραμμα «Φιλόδημος» - αυτό που δημιουργήσαμε και σ' αυτό το ύψος στο οποίο κυμαίνεται - θα μας λύσει όλα τα άλλα ζητήματα και θα ενταχθεί το μεγαλύτερο κομμάτι των έργων που ακόμα κι εμείς είχαμε σε εκκρεμότητα. Αυτός ήταν ο σκοπός δημιουργίας αυτού του εργαλείου. Αυτό σημαίνει ότι έχουμε μεγαλύτερες «ανάσες» στο Πρόγραμμα Δημοσίων Επενδύσεων να εντάξουμε μεγαλύτερα έργα. Σε κάθε δε περίπτωση, αυτό που πρέπει να δούμε κι αυτό που κοιτάζουμε σε όλες τις εγκαταστάσεις μας είναι πως μπορούμε να αυξήσουμε τις ημερήσιες ώρες χρήσης. Άρα, να κοιτάξουμε τους ηλεκτροφωτισμούς και να κοιτάξουμε και τους κλειστούς χώρους άθλησης για τον στίβο, πολλώ δε μάλλον σε μια περίοδο που κάνουμε εκτεταμένες παρεμβάσεις στις αθλητικές υποδομές. Είναι η πρώτη φορά μετά από πάρα πολλά χρόνια, μετά από πάνω από δεκαετία, που γίνονται σοβαρές επενδύσεις κι αποκαταστάσεις σε αθλητικές εγκαταστάσεις. Όντως και στη δική σας περιφέρεια υπάρχει ένα μεγάλο κενό. Όσο υπάρχει το κενό στην εγκατάσταση, τόσο θα υπάρχει το κενό στην παραγωγή ταλέντων, γιατί για να μπορέσεις να παράξεις ένα ταλέντο και να παράξεις έναν αθλητή, θα πρέπει να έχεις τις συνθήκες για να τον δημιουργήσεις κατ' αρχήν. Επομένως, για μας, εφόσον υπάρχει μελέτη - το δηλώνω δημόσια - θα είναι θέμα πρώτης προτεραιότητας να προχωρήσουμε σε όποια αποκατάσταση. Αν δεν πάμε στο σύνολο τώρα, τουλάχιστον να ξεκινήσουμε να κάνουμε τα πρώτα βήματα τώρα ώστε να γίνει η εγκατάσταση χρηστική. Το θέμα είναι να υπάρξει μελέτη.
Ευχαριστούμε τον Υπουργό και για την οικονομία στον χρόνο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Επιτροπή Αναθεώρησης του Συντάγματος καταθέτει την έκθεσή της, σύμφωνα με το άρθρο 119 του Κανονισμού της Βουλής. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 1ο Γενικό Λύκειο Γλυφάδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Δυστυχώς μπήκατε στην Αίθουσα την ώρα που τελειώνει η διαδικασία. Είχαμε μία επίκαιρη ερώτηση και γι' αυτόν τον λόγο βλέπετε να υπάρχει μόνο ένας Βουλευτής και ο Υπουργός. Ο Βουλευτής ασκεί το δικαίωμά του να κάνει μια ερώτηση προς τον Υπουργό και να γίνεται ένας γόνιμος διάλογος μεταξύ τους. Δυστυχώς, ήρθατε στο τέλος. Παρ' όλα αυτά, σας καλωσορίζουμε και ευχόμαστε η ξενάγησή σας στη Βουλή να είναι χρήσιμη για εσάς. Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.00΄ λύεται η συνεδρίαση για αύριο, ημέρα Παρασκευή 1η Φεβρουαρίου 2019 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.